Dave Mustaine

Dave Mustaine (g. 1961 m. rugsėjo 13 d. La Mesoje, Kalifornija) – sunkiojo metalo grupės Megadeth įkūrėjas, gitaristas, vokalistas ir pagrindinis dainų autorius.

2004 m. žurnalas „Guitar World“ skyrė Dave Mustaine (kartu su Marty Friedman) 19-tąją vietą geriausių visų laikų gitaristų sąraše. 2009 m. Joel McIver knygoje „The 100 Greatest Metal Guitarists“ atlikėjui atiteko pirmoji vieta.

 Karjera 
Dave Mustaine karjerą pradėjo 1982 m., ką tik susikūrusioje grupėje Metallica. Jis ženkliai prisidėjo prie pirmojo grupės albumo „Kill 'Em All“, išleisto jau po Mustaine atleidimo 1983 m., skambesio. Oficialiai Mustaine įvardijamas kaip vienas iš kūrėjų tokių ankstyvojo thrash metal hitų, kaip „The Four Horsemen“, „Jump in the Fire“, „Phantom Lord“, „Metal Millitia“ iš albumo „Kill 'Em All“, „Ride the Lightning“ ir „The Call of Ktulu“ iš albumo „Ride the Lightning“.

 Megadeth 

1983 m. Dave Mustaine kartu su bosistu David Ellefson įkūrė thrash/speed metal grupę Megadeth. Niekaip negalėdamas rasti tinkamo vokalisto, Mustaine, šalia gitaristo pareigų, nutarė būti ir grupės dainininkas. Maždaug po metų susiformavo pastovi grupės sudėtis: Dave Mustaine, David Ellefson, gitaristas Chris Poland bei būgnininkas Gar Samuelson.

1985 m. gegužę pasirodė pirmasis grupės albumas „Killing Is My Business... and Business Is Good!“. 1986 m. pasirašė sutartį su žinoma leidybos firma „Capitol Records“, ir išleido antrąjį albumą „Peace Sells... But Who‘s Buying?“. Tai vienas įtakingiausių thrash metal albumų.

1988 m. išleistas albumas „So Far, So Good, So What...“ jau nauja grupės sudėtimi: su gitaristu Jeff Young ir būgnininku Chuck Behler.

1990 m., prie grupės prisijungus gitaristui Marty Friedman bei būgnininkui Nick Menza, Megadeth išleistas albumas „Rust In Piece“. Tai vienas brandžiausių grupės darbų, 2010 m. dvidešimtmečio sukakties proga grotas koncertiniuose turuose po Šiaurės ir Pietų Ameriką, Europą bei Australiją.

1992 m. pasirodė komerciškai sėkmingiausias grupės albumas „Countdown to Extinction“, reprezentuojamas tokių hitų kaip „Symphony of Destruction“ arba „Skin O My Teeth“. 1994 m., Megadeth vis labiau tolstant nuo thrash metal skambesio, dienos šviesą išvydo albumas „Youthanasia“. 1995 m. pasirodė iki tol nepublikuotų kūrinių rinkinys „Hidden Treasures“.

1997 m., po ilgokos pertraukos, Megadeth išleido septintąjį studijinį albumą „Cryptic Writings“. Tai dar lengvesnis darbas nei prieš tai buvę, laviruojantis tarp sunkiojo roko ir metalo stilių.

1999 m. išleistas albumas „Risk“, bene labiausiai nutolęs nuo Megadeth muzikinių šaknų. Tais pačiais metais grupę paliko ilgametis narys Marty Friedman.

2001 m. Megadeth grįžo prie įprastesnio skambesio, išleisdami albumą „The World Needs A Hero“.

2004 m., praėjus nemažam laiko tarpui dėl išsklaidytos grupės sudėties ir Mustaine rankos traumos, pasirodė albumas „The System Has Failed“, iš pradžių numatytas kaip Mustaine solo projektas ir įrašytas su kviestiniais muzikantais, tarp jų ir originaliu grupės gitaristu Chris Poland. Mėnuo po albumo išleidimo Mustaine suformuoja naują grupės sudėtį: broliais – gitaristu Glen Drover bei būgnininku Shawn Drover – ir bosistu James MacDonough. Vėliau jį pakeičia James LoMenzo.

2007 m. Megadeth pasirašyta sutartis su „Roadrunner Records“ ir išleistas vienuoliktasis grupės albumas „United Abominations“. 2008 m. gitaristą Glen Drover pakeitė Chris Broderick.

2009 m. pasirodė dvyliktasis grupės albumas „Endgame“, sulaukęs nemažos sėkmės ir palankių kritikų vertinimų. 2010 m. pavasarį į grupę sugrįžo bosistas David Ellefson. 2010 m. lapkritį Mustaine paviešino faktą, kad jau yra sukurtos penkios dainos būsimam grupės albumui.

 Asmeninis gyvenimas 
2002 m. D. Mustaine susižalojo kairės rankos nervą ir prarado galimybę ją valdyti, tačiau (priešingai medikų prognozėms) fizinės terapijos dėka, žala buvo visiškai atitaisyta.

2010 m. rugpjūtį JAV pasirodė D. Mustaine autobiografija pavadinimu „Mustaine: A Heavy Metal Memoir“. Knygoje pasakojama apie Mustaine gyvenimą nuo pat vaikystės iki 2009 metų. Jungtinėje Karalystėje, Europoje, Naujoje Zelandijoje bei Australijoje knyga pasirodė pavadinimu „Hello Me... Meet the Real Me, Mustaine: A Life in Metal“.

 Šeima 
Dave Mustaine nuo 1991 metų yra susituokęs su Pamela Mustaine ir turi du vaikus: Justis David Mustaine (g. 1992 m.) ir Elektra Nicole Mustaine (g. 1998 m.).

Kategorija:JAV dainininkai
Kategorija:Dainų autoriai